Veldbrand in natuurreservaat eis sesDie Suikerbosrand-natuurreservaat. Foto: Via Wikipedia Ses mense is weens brandwonde dood nadat ŉ veldbrand vroeër vandeesweek in die Suikerbosrand-natuurreservaat buite Heidelberg in Gauteng uitgebreek het. Die provinsiale departement van landbou en landelike ontwikkeling het Donderdag in ŉ verklaring gesê die brand het Maandag in die reservaat uitgebreek en ŉ groep mense, wat gras gesny en versamel het, vasgekeer. “Brandbestryders van die reservaat en omliggende gebiede is ontbied toe die brand uitgebreek het. Die brand het weens sterk winde vinnig na die noordelike gedeelte van die reservaat versprei, waar die groep gras gesny het,” het die departement gesê. Toe brandbestryders na die punt van die brand toe haas, het hulle besef van die mense word deur die vlamme vasgekeer. Reddingspanne is ontbied. Een mens is tydens die brand dood. Die res is gered en na ŉ hospitaal geneem, waar vyf mense sedertdien aan hul beserings beswyk het. Lebogang Maile, LUR van landbou en landelike ontwikkeling, het sy innige meegevoel met die oorledenes se vriende en familie betuig.